5 vermeende bomplanters in Mpumalanga vas | Netwerk24
5 vermeende bomplanters in Mpumalanga vas
Deur Ügen Vos 02 Mei 2017 23:02
Die skokbuise waarop die polisie beslag gelê het.Foto: VERSKAF
Die Valke het Vrydag in samewerking met die polisie se taktiese-reaksie-eenheid en lede van die Kabokweni-polisiekantoor in Mpumalanga toegeslaan op vyf mans wat na bewering 'n kluis vol Krugerrande wou opblaas.
Die vyf verdagtes – Hamilton Mathebula, Mthabeleng Mngwenya, Bheki Nkosi, Mthombisi Vicent Hlongwane en Sbongile Eddie Nkosi, tussen die ouderdomme van 25 en 38 – het almal vlugtig Dinsdag in die landdroshof in Kabokweni verskyn.
Hulle is van die onwettige besit van plofstof aangekla en sal tot en met hul volgende hofverskyning Woensdag in polisieaanhouding bly.
Volgens kapt. Dineo Lucy Sekgotodi, Valke-woordvoerder, sal die hof Woensdag 'n datum vir hul formele borgtogaansoek vasstel.
Die verdagtes wou volgens Sekgotodi 'n kluis by 'n kerk in Chweni wat aan die Khumbulani Trust in die Kabokweni-omgewing behoort, opblaas. Hulle het glo vermoed daar is Krugerrande en kontant in dié kluis.
"Die gesamentlike taakspan het die verdagtes op pad na die kerk toe onderskep en onmiddellik in hegtenis geneem," sê Sekgotodi.
Die verdagtes het volgens haar 42 skokbuise ter waarde van sowat R60 000 in hul besit gehad. Die polisie het ook op 'n BMW met die registrasienommer DFR 761 MP beslag gelê.